Klokken 20.37 modtog Nordjyllands Politi et alarmopkald vedrørende et militærfly, der forventes at skulle sikkerhedslande i Aalborg Lufthavn. Det fortæller vagtchef ved Nordjyllands Politi Jesper Sørensen til TV2 Nord. - Vi sender både patruljer og indsatsleder mod Lufthavnen, men allerede på vejen derud, får vi at vide, at flyet er landet sikkert og uden meldinger om tilskadekomne, siger Jesper Sørensen. Nordjyllands Beredskab blev også sendt til lufthavnen, men både politiets patruljer og beredskabets mandskab var allerede borte fra stedet inden klokken 21. Politiets indsatsleder er dog stadig i lufthavnen. Undersøgelser skal klarlægge årsag til sikkerhedslanding Også Flyvevåbnets presseofficer, Morten Valentin Jensen, har bekræftet, at der er sket en sikkerhedslanding i lufthavnen. Han uddyber: - Flyet havde en fejl i hydrauliksystemet som gjorde, at det blev nødt til at foretage en sikkerhedslanding. I den forbindelse blev der udsendt en PAN-call (alarmopkald i forbindelse med luftfart, red.), og denne alarmering tilkaldte både politiet og beredskabet. Ingen kom noget til under sikkerhedslandingen, og derfor blev de hurtigt sendt hjem igen, siger presseofficeren. - Nu skal undersøgelse klarlægge, hvad der er skyld i fejlen i hydrauliksystemet, afslutter Morten Valentin Jensen.

Referat:
Et militærfly af modellen Hercules sikkerhedslandede tirsdag aften i Aalborg Lufthavn. Ingen meldinger om tilskadekomne.